text: Rahbekfisk strejkeramt
  19 april 2013 kl. 07.31
  De 80 timelønnede på Rahbekfisk i Fredericia fortsatte fredag en arbejdsnedlæggelse, som blev indledt tirsdag.
  Medarbejderne er utilfredse med, at ledelsen har lagt op til en nul-løsning i de lokale lønforhandlinger. Sidste år blev de forhandlet 11 kroner ned i timen.
  Fællestillidsmand Turan Savas har opfordret sine kolleger til at gå i arbejde, men han forstår deres utilfredshed.
  - Flere medarbejdere mistede 2.000 kroner eller mere om måneden, da vi sidste år gik med til den kraftige reduktion i timelønnen. Derfor tror jeg, at flere af mine kolleger mener, at nu kan det være nok, siger han.
  Foreløbig er der ikke aftalt nye forhandlinger.
  Rahbekfisk er ejet af A. Espersen A/S i Rønne.
  